|  |  |
| --- | --- |
| **ROKODELSKA PANOGA** | **Dežnikarstvo** |
| **POVZETEK** | |
| Dežnikarstvo je rokodelska panoga, ki se ukvarja s popravljanjem in izdelovanjem dežnikov. Nekdaj cenjena dejavnost dandanes sodi med deficitarne. | |
| **OPIS PANOGE** | |
| Dežnikar/dežnikarica se ukvarja s popravljanjem in izdelovanjem dežnikov. Dežnik ni samo zaščita pred padavinami, temveč je bil predvsem nekdaj tudi modni dodatek; zato so veliko dežnikov izdelovali po naročilu. Po vojni je bilo veliko pomanjkanje materiala, zato je bil poklic dežnikarja dokaj cenjen, saj so morali vse izdelati sami. Razvoj tehnike je povzročil počasno, a vztrajno propadanje vrste poklicev, tudi dežnikarjev.  Dandanes je poglavitna dejavnost dežnikarjev zlasti popravljanje starih dežnikov ali izdelovanje novih, predvsem za potrebe narodnih noš (t. i. parazoli).  Dežnikarji sodijo med obrtnike, ki za izvajanje svojih dejavnosti od sredine leta 2013 ne potrebujejo obrtnega dovoljenja in dokazil o izobrazbi. Poklic dežnikarja sodi med deficitarne obrtnike, saj obrt oživljajo predvsem potomci nekdanjih mojstrov. Ohranjanje družinske tradicije izdelovanja izdelkov iz usnja med drugim nadaljujejo v rokodelskih delavnicah Dežnik Marije Lah v Ljubljani ter Dežnikarstvo Tomaž Jenko v Kranju. Galerija-Muzej Lendava predstavlja v okviru stalne domoznanske postavitve dežnikarno - prvo tovarno dežnikov in senčnikov na ozemlju Avstro-Ogrske. Predstavljen je postopek izdelave dežnikov in različni izdelki. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Za obvladovanje panoge je potrebno veliko znanja in izkušenj. Danes posebnih izobraževanj ali delavnic za dežnikarje ni. Formalno izobraževanje ne obstaja, prav tako za to panogo ni nacionalne poklicne kvalifikacije. Dežnikarji spadajo med obrtnike, ki za izvajanje svojih dejavnosti od sredine leta 2013 ne potrebujejo obrtnega dovoljenja in dokazil o izobrazbi. Prenos znanja poteka izključno v redkih delavnicah prek mojstrov rokodelcev na svoje potomce. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ni vpisana v nacionalni Register nesnovne kulturne dediščine Slovenije. Znanja so ogrožena, saj ne obstaja niti formalno niti neformalno izobraževanje za pridobitev poklica. Dežnikarji dandanes sodijo med deficitarne obrtnike, kar pomeni, da njihova obrt usiha, saj se znanje ne prenaša ustrezno na novo generacijo oziroma vsaj ne v dovoljšnem številu. V največji meri gre za ohranjanje družinske tradicije izdelave in popravila dežnikov zgolj v dveh delavnicah – v Ljubljani in Kranju. |
| **Vidik identitete in prepoznavnosti** | Formalno rokodelci niso povezani v skupino ali društvo, med seboj se poznajo. Panoga je pomemben del rokodelske dediščine in znanj, vendar zanimanja zanjo ni veliko. Promovira predvsem družinsko tradicijo, ki se v nekaterih redkih primerih ohranja iz roda v rod. Še obstoječi delavnici ozaveščata o pomenu ohranjanja kulturne dediščine in posredno promovirata obrtno dediščino dežnikarstva ter sta zanimivi ponudbi kraja. |
| **Vidik družbenega in gospodarskega napredka** | Poudarek današnjih dežnikarskih delavnic je, da skušajo v največji meri slediti tradiciji ročnega izdelovanja in popravila dežnikov. Dandanes je poglavitna dejavnost dežnikarjev predvsem popravljanje starih dežnikov, pri čemer se dežnikarji srečujejo s pomanjkanjem materiala in nadomestnih delov.  Dejavnost popravljanja dežnikov ugodno vpliva k varovanju okolja. |
| **Vidik učinkov na medgeneracijsko povezovanje in vseživljenjsko učenje** | Medgeneracijski prenos znanja poteka predvsem pri prenosu znanja med mojstri in vajenci, saj druge oblike prenosa znanja ne obstajajo. Največkrat gre za nadaljevanje družinske tradicije. |
| **Vidik učinkov na turizem** | Panoga sama po sebi ni vpeta v turistično ponudbo Slovenije, vendar delujoči delavnici predstavljata zanimivost za prebivalce. V Ljubljani poteka poživitev turistične ponudbe mesta z rokodelskimi delavnicami, v katero je vključen tudi lokal dežnikarice, tega redkega in izginjajočega poklica. Z delavnico ozaveščajo lokalno prebivalstvo o pomenu ohranjanja kulturne in obrtne dediščine, hkrati pa gre za pomemben prispevek k razvoju turistične ponudbe v Ljubljani. |
| **Viri in literatura** | <https://www.youtube.com/watch?v=OdbNE7csJhk>  <https://www.rtvslo.si/zabava-in-slog/popkultura/retro/zadnja-deznikarica-v-ljubljani-popravite-staro-da-ohranite-naravo/470329>  deznik.si  Galerija muzej Lendava – muzejska depandansa – stalna domoznanska razstava Meščanstvo, tiskarstvo in dežnikarstvo. |